Balvu pamatskola

Balvu pamatskola ir Balvu novada pašvaldības Balvu pilsētas vispārizglītojošā mācību iestāde, kura piedāvā valsts noteiktajiem standartiem un kvalifikācijas prasībām atbilstošu pamatizglītības programmu 1.-6.klasēm,tomēr tai ir sava specifika, jo skola realizē izglītības programmas arī mazākumtautību izglītības programmā (2016./17.m.g. 6.-9.klasei), kā arī speciālās izglītības programmu.

Skolā darbojas pašpārvalde- Skolēnu Domīte, Skolas padome. Tiek piedāvāts plašs interešu izglītības un fakultatīvo nodarbību klāsts. Skolai ir sava simbolika – skolas logo, skolas karogs un vimpelis, skolas himna. Skolas vērtības ir piederība, atbildība, sadarbība.

2012./2013. m.g. Balvu pamatskola saņēma ESF projekta „Pedagogu konkurētspējas veicināšana izglītības sistēmas optimizācijas apstākļos” iniciatīvas ietvaros pasākumā Latvijas „Izglītības inovācijas balva” Britu padomes pārstāvniecības Latvijā specbalvu kategorijā „Mācību priekšmetu apguve” inovācijas pieteikumam „Mēs runājam dažādās valodās, bet raugāmies vienā virzienā”. 

2016. gadā konkursā „Eiropas Atzinības zīme valodu apguvē” par labo praksi valodu apguves iespēju attīstīšanā starptautiskās sadarbības projektu ietvaros VIAA atzinības rakstu saņēma Balvu pamatskolas projekts “Sports, spēle, valoda” (VIAA atzinības raksti par labo praksi valodu apguvē saņemti arī 2013. un 2010. gadā). Ideja apvienot šos trīs elementus mācību procesā ir nākusi no vecāko klašu skolēniem, kas jaunākajiem vadījuši spēļu rītus un tulkojuši latviešu rotaļas un spēles angļu valodā, apkopojot tās “Spēļu grāmatā”. Skolēni šādā veidā apguvuši latviešu, angļu, krievu un vācu valodu. Spēļu veidā nedaudz apgūta arī čigānu un latgaliešu valoda. 

2016. gada 28. oktobrī Balvu pamatskolas angļu valodas skolotājas I. Bukša, L. Bukovska – Pole un D. Kravale piedalījās Latviešu valodas aģentūras konferencē "Mācību saturs dažādās valodās: CLIL pieeja Latvijas un citu Eiropas valstu izglītībā", vadot praktisko darbnīcu par valodu apguvi caur spēli. Daugavpils Universitāte ir uzaicinājusi skolu šo pieredzi popularizēt visā Latvijā.
2016./2017.m.g. Balvu pamatskolas  3.b klases skolēni ir iesaistījušies Latvijas Olimpiskās komitejas (LOK) organizētajā projektā „Sporto visa klase”. Projekta mērķis ir sadarbībā ar Latvijas Sporta pedagoģijas akadēmiju mērķtiecīgi uzlabot visu iesaistīto klases skolēnu fizisko sagatavotību, stāju, dot motivāciju nodarboties ar sportu un uzlabot sekmes mācībās, kā arī paveikt visiem kopā kādu labu darbu. 2016. gada 11. novembrī pie Balvu pamatskolas svinīgi  mastā tika uzvilkts projekta „Sporto visa klase” karogs. To uzvilka Balvu novada pašvaldības Domes priekšsēdētājs A. Kazinovskis un 3.b klases kapteinis I. Polis.

2016. gadā Balvu pamatskola saņēma sporta inventāru, kuru projekta "Sports un bērnu fiziskā sagatavotība - Balvu novada pašvaldības prioritāte" ietvaros pasūtīja Balvu novada pašvaldība kopā ar izglītības iestādēm, atsaucoties uz Izglītības un zinātnes ministrijas izsludināto projektu konkursu “Sporta inventāra un aprīkojuma iegāde akreditētajās vispārējās un profesionālās ievirzes sporta izglītības iestādēs”.

Vēsture
1965. gadā notiek Balvu pilsētas skolu reorganizācija. Bijušajā ģimnāzijas ēkā Brīvības ielā-47 tiek izveidota Balvu pilsētas divplūsmu sākumskola. Gan latviešu, gan mazākumtautību (krievu) plūsmas skolēni, sākot ar ceturto klasi, pārceļas uz jaunuzcelto vidusskolas ēku Partizānu ielā 16. Abas skolas gadu gaitā piedzīvo vairākas reformas, bet 2010. gadā novada pašvaldība veic skolu reorganizāciju, kuras rezultātā Balvu pamatskola arī tiek pārvietota uz ēku Partizānu ielā 16.

Direktori
Konstantīns Ļeskovs 01.09.1965.-31.08.1983.
Lidija Celitāne 01.09.1983.-07.10.1985.
Māra Pimanova 11.01.1986. - pašlaik

Izglītības programmas (2016. gads) 
2016./2017.mācību gadā Balvu pamatskolā mācās 453 skolēni, no tiem 19 - mazākumtautību programmā, 16 skolēni - speciālajā pamatizglītības programmā. Skolā ir 26 klašu komplekti. 
Skola 2016./2017.mācību gadā realizē trīs izglītības programmas:
Pamatizglītības pirmā posma (1.-6.klase) programma (kods 11011111)
Pamatizglītības mazākumtautību programma (kods 21011121)
Speciālās pamatizglītības pirmā posma (1.-6.klase) programma izglītojamiem ar mācīšanās traucējumiem (11015611)

Dalība starptautiskos projektos (ar saitēm uz partnerskolām).
Erasmus+ projekts „"Learning without Limits"(exploring the potential for learning for all when no limits exist in terms of disadvantage or geography)  2014.-2017.g. Projekta galvenais atbalsta virziens ir sadarbība inovācijas veicināšanai un labās prakses apmaiņa. Balvu pamatskola veiksmīgi pierāda, ka spēj ne tikai pārņemt un ieviest labo praksi no Eiropas skolām, bet arī piedāvāt savu redzējumu uz izglītību Eiropā. Projektā sadarbojas Anglijas, Polijas, Čehijas, Bulgārijas, Spānijas, Zviedrijas un Balvu pamatskolas skolotāji, skolēni un viņu vecāki, lai kopā mācītos, izzinātu un pilnveidotu ne tikai savas skolas vidi, bet arī dalītos savā labajā praksē Eiropā.

Ziemeļvalstu un Baltijas valstu izglītības programmas NordPlus projektā „What is different and What is common?” 2015./2016.m.g.  Balvu pamatskolas 4.klašu deju kolektīvs „Saulstariņi” veica dažādas izglītojošās aktivitātes: skolēni iepazina Latvijas un Lietuvas valstu kopīgo un atšķirīgo, noskaidroja mīļākās āra spēles, izveidoja video dejai „Tūdaliņ’, tāgadiņ’”, ierunāja video ar interesantiem mēles mežģiem un skaitāmpantiem latviešu valodā u.c. Balvu pamatskolas skolēni ciemojās Panevēžas pamatskolā un piedalījās starptautiskajā tautas deju festivālā. Arī Panevēžas skolēni devās vizītē uz Balvu pamatskolu. 

Eiropas skolu sadarbības tīkla eTwinning projekti 
2013./2014.m.g.
„Sightseeing tour around Europe” – sadarbība ar Turcijas un Polijas skolām. Izmantojot virtuāli ceļojošus pasaku tēlus,  skolēni veidoja materiālus, kas iepazīstināja ar katras sadarbības valsts dažādām vēsturiskām un ģeogrāfiskām vietām. 

2014./2015.m.g.
„Christmas is coming 2014”  sadarbība ar Spānijas, Vācijas, Maltas un Īrijas skolām. Projekta rezultātā skolēni aktīvi iesaistījās Adventes kalendāra tiešsaistē izveidē. Katru dienu no 1. decembra līdz pat 24. decembrim projekta mājaslapā tika atvērts Adventes kalendāra viens „lodziņš” ar dažādām aktivitātēm.

2015./2016.m.g.
„The dream of flying”  - sadarbībā ar Vācijas, Turcijas un Zviedrijas skolām tika pētīta tēma „Lidošana” no dažādiem aspektiem. Skolēni zīmēja projekta logo, veidoja dažādus modeļus eksperimentiem, pētīja lidošanas vēsturi un putnu lidojumus, mācījās veidot datorprezentācijas, kopīgi rakstīja radošus dzejoļus, tika izveidots arī kopīgs valodas frāžu audioieraksts.

2016./2017.m.g.
„Valodu dažādība dziesmā” – Projekta rezultātā kopā ar Kuldīgas Alternatīvo sākumskolu tika izveidota dziesma, kurā izmantotas 3 Baltijas valstu valodas. Darba procesā skolēni izzināja Baltijas valstu valodu kopīgās un atšķirīgās iezīmes, pilnveidoja prasmi strādāt ar dažādiem IKT. 
„Great Breaks” – sadarbība ar Vācijas, Polijas, Vācijas, Portugāles un Ukrainas skolām. Tiks pētītas skolēnu aktivitātes starpbrīžos starp stundām un apkopotas idejas par starpbrīžu pavadīšanas iespējām.

Atsauces

Ārējās saites
Balvu pamatskolas mājaslapa

Skolas Latvijā